Skiskytter og OL-vinner Halvard Hanevold (49) fra Asker er død.

Hanevold døde i sin bolig på Borgen i Asker tirsdag morgen. Familien er kjent med at Budstikka omtaler dødsfallet.

Halvard Hanevold er kanskje mest kjent for OL-gullet han tok i Japan i Nagano-OL i 1998. På normaldistansen (20 kilometer) vant han rundt fem sekunder foran italieneren Pieralberto Carrara, etter en svært spennende konkurranse.

Siden ble det ytterligere to OL-gull, to OL-sølv og en bronse. De to gullmedaljene kom på stafett i 2002 i Salt Lake City og Vancouver i 2010.

I verdensmesterskap tok han enda flere medaljer, der ble det totalt fem VM-gull, syv sølv og fire bronse.

Æresmedlem i Asker Skiklubb

I 2010 ble han æresmedlem i Asker Skiklubb. Han har de siste årene vært kommentator under NRKs sendinger fra skiskyting.

Hanevold drev med både langrenn og orientering som ung og begynte med skiskyting som 15-åring. Han var ikke kjent som en barnestjerne, men fikk de strålende resultatene gjennom hard jobbing. Hanevold var utdannet sivilingeniør ved NTNU.

Mesternes mester

Etter at han la opp som skiskytter i 2010, var han blant annet en populær foredragsholder. Han hadde også betydelig investeringer i aksjemarkedet, gjennom selskapet Halvard Hanevold AS.

Han var i 2011 med i den populære TV-serien «Mesternes mester» på NRK.

Halvard Hanevold etterlater seg kone og to barn.